Oorskot in vlak graf dalk dié van vermiste plaasman | Maroela Media
Michael Andrews (66). Foto: Facebook
Michael Andrews (66), 'n ongetroude verkoopsman wat op 'n plaas in die Paddock-omgewing, wes van Port Shepstone in KwaZulu-Natal, gebly het, is op 24 November die laaste keer lewend gesien. Sy naasbestaandes het 'n vermistepersone-saak by die Paddock-polisie aanhangig gemaak.
Kol. Thembeka Mbhele, provinsiale polisiewoordvoerder van KwaZulu-Natal, het Dinsdag aan Maroela Media gesê die oorskot is tydens 'n moordondersoek ontdek ná 'n gesamentlike poging deur die Port Shepstone-polisie se soek-en-reddingseenheid en speurders van die Paddock-polisie.
"Twee mans, onderskeidelik 24 en 27 jaar oud, is tydens die ondersoek geïdentifiseer. Hulle het die vlak graf aan die polisie in 'n beboste gebied in die Paddock-omgewing uitgewys, waarin die oorskot van 'n mens gevind is. Die oorskot is vermoedelik dié van iemand wat in November verlede jaar as vermis aangemeld is."
Mbhele het gesê daar sal DNS-ontleding op die ontbinde oorskot gedoen moet word om die identiteit van die oorledene te bevestig.
Die twee mans, vermoedelik broers, is in hegtenis geneem op aanklag van moord en moet Woensdag in die hof verskyn. Gesteelde goedere is in hul besit gevind en die polisie het daarop beslag gelê.
MM het julle die berig gelees voordat julle dit geplaas het?
Skokkend, baie jammer oor julle groot verlies, ek hoop sy naasbestaandes kry darem nou 'n mate van 'closure' om te weet waar hy is, en nie net dat hy weg is nie. Jammer vir nog 'n onsinnige moord op 'n blanke waaraan die regering hulle nie steur nie.